Ons Japie: Die Boereoorlogdagboek van Anna Barry – Roekeloos
Gepubliseer deurBettie Blom	 18/09/2016 13/09/2016 Los kommentaar op Ons Japie: Die Boereoorlogdagboek van Anna Barry
’n Fassinerende en grotendeels onbekende buitebeentjie in hierdie genre is die dagboek van Anna Barry, waaruit ’n unieke en veelkantige beeld van die oorlog na vore kom.
Aan die een kant van Anna se oorlogservaring staan haar broer Japie – ’n begeesterde jong soldaat wat uiteindelik as krygsgevangene op Ceylon sterf. Hierteenoor lê haar geliefde pa Thomas (aanvanklik ’n gerespekteerde veldkornet) al in 1900 die eed van neutraliteit af, en wag hy die grootste gedeelte van die oorlog in die neutrale Basoetoland uit.
Vir die tienderjarige Anna is die oorlog as gevolg hiervan ’n uiters verwarrende ervaring en haar dagboek bied ’n sonderlinge blik op die gefragmenteerdheid en buigbaarheid van konsepte soos “identiteit”, “nasie” en “volk”. Die feit dat die dagboek eers in 1960 vir die eerste keer gepubliseer is en daarna grotendeels in die vergetelheid verval het, is verder veelseggend in terme van hoe Anna self verwag het haar ervarings kort ná die oorlog ontvang sou word – maar ook in terme van hoe blinde lojaliteit aan sekere groepe so dikwels in die geskiedenis van Suid-Afrikaners vereis is.
Die dagboekteks, geboekstut deur Ena Jansen se insiggewende en verhelderende voor- en nawoord, bied nie slegs ’n sonderlinge blik op die Anglo-Boereoorlog nie, maar is verweef met kwessies van taal, politieke mag en sosiale status wat vandag nog net so relevant is soos toe die dagboek geskryf is.
Ons Japie: Die Boereoorlogdagboek van Anna Barry / Ena Jansen — Protea Boekhuis, 6 Julie 2016; 60 p. ; sagteband. — ISBN 9781485306177
Ons Japie: Die Boereoorlogdagboek van Anna Barry,
Gepubliseer deurBettie Blom 18/09/2016 13/09/2016 Gepubliseer inBoekeSleutelwoorde: Anglo-Boereoorlog, Ena Jansen, Protea Boekhuis